Blaha, Ľuboš, poslanec NR SR (2018-05-15):
Vážená pani podpredsedníčka, vážený pán minister, vážené kolegyne a kolegovia, dovoľte mi, aby som podal správu o prerokovaní tlače 901. Predsedo, predseda Národnej rady Slovenskej republiky rozhodnutím z 19. marca 2018 č. 946 pridelil výročnú správu o členstve Slovenskej republiky v Európskej únii na prerokovanie Výboru Národnej rady Slovenskej republiky pre európske záležitosti s tým, že uvedený výboru podá Národnej rade Slovenskej republiky správu o výsledku prerokovania uvedeného materiálu vo výbore a návrh na uznesenie Národnej rady. Schôdza výboru pre európske záležitosti bola zvolaná na 11. apríla 2018. Výbor výročnú správu prerokoval a uznesením č. 127 odporúčal Národnej rade vziať správu na vedomie. Zároveň ma výbor ako spravodajcu poveril podať Národnej rade túto správu o výsledku prerokovania uvedeného materiálu vo výbore. Dovoľte mi zároveň, aby som podal spoločnú správu výborov Národnej rady o prerokovaní tlače 897. Výbor Národnej rady pre európske záležitosti uznesením z 11. apríla 2018 č. 126 a Zahraničný výbor Národnej rady uznesením z 11. apríla 2018 č. 88 odporúčajú Národnej rade vziať predmetnú správu (tlač 897) na vedomie. Gestorský výbor na základe stanovísk výborov vyjadrených v ich uzneseniach a stanovísk poslancov gestorského výboru odporúča Národnej rade zobrať predmetný materiál na vedomie. Spoločná správa výborov Národnej rady o prerokovaní správy (tlač 897a) bola schválená vyhlásením Výboru Národnej rady Slovenskej republiky pre európske záležitosti z 11. apríla 2018 č. 128. Týmto uznesením ma výbor poveril plniť úlohy spoločného spravodajcu. Výbor pre európske záležitosti zároveň, a teraz prechádzam k tlači 855, podáva v zmysle § 58a ods. 3 písm. g) rokovacieho poriadku Národnej rade správy o svojej činnosti. Predkladaná správa zahŕňa obdobie rokov 2016 až 2017. Správu výbor schválil na svojej 41. schôdzi 31. januára 2018 uznesením č. 110. Týmto uznesením zároveň výbor odporučil Národnej rade vziať správu na vedomie a poveril mňa ako predsedu výboru podať správu o činnosti výboru a návrh na uznesenie Národnej rade. Predkladaná správa obsahuje nasledujúce informácie v zmysle rokovacieho poriadku: 1. informáciu o prerokovaných návrhoch právnych aktov Európskej únie, návrhoch na postup podľa zmluvy o Európskej únie, návrhoch legislatívnych iniciatív Európskej únie a návrhoch na postup podľa zmluvy o fungovaní Európskej únie, o ktorých budú rokovať príslušné orgány Európskej únie, 2. informáciu o schválených stanoviskách Slovenskej republiky k návrhom podľa bodu 1 § 58a ods. 3 písm. b) rokovacieho poriadku, 3. informáciu o súlade návrhov legislatívnych aktov Európskej únie so zásadou subsidiarity, 4. informáciu o prerokovaných návrhoch žalôb vo veci porušenia zásady subsidiarity legislatívnym aktom Európskej únie a 5. informáciu o prerokovaných správach a informáciách predkladaných Národnej rade vládou a členmi vlády o aktoch predkladaných Národnej rade orgánmi Európskej únie a ešte 6. informáciu o návrhoch stanovísk k návrhom podľa bodov 1 a 2, o ktoré požiadal ostatné výbory Národnej rady. Správa ďalej stručne informuje o najvýznamnejších legislatívnych návrhoch a súvisiacich kľúčových témach, ktorým sa výbor venoval na svojich schôdzach, pričom tieto sú zoradené podľa jednotlivých politík Európskej únie. Pani podpredsedníčka, otvorte, prosím, zlúčenú rozpravu k všetkým trom správam a hlásim sa ako prvý do rozpravy.